L'Ajuntament de Sagunt llança una nova edició de la campanya de dinamització amb sortejos i premis per a qui compre en el comerç local
14 de setembre 2021

![Imagen 1](/media/fj4pug0e/91-c_mini-2438.jpg)![Imagen 2](/media/vjtnacyt/91-c_m22427.jpg)

La delegació de Comerç i Mercats de l'Ajuntament de Sagunt ha posat en marxa una nova edició de la campanya de dinamització del comerç local, la tradicional proposta de fidelització de clients i suport als establiments del municipi que este any 2021 arriba sota el lema _Compra cor!_ i que conclourà, una vegada més, amb un sorteig de 6.000 euros en premis entre les persones que compren o consumisquen en els comerços adscrits a la iniciativa.

L'alcalde de Sagunt, Darío Moreno, i la regidora delegada de Comerç i Mercats, Ana María Quesada, han presentat este dimarts esta nova edició de la campanya, que es prolongarà fins al 13 d'octubre, i han explicat els detalls d'esta.

**«Esta és una campanya tradicional. Calia continuar amb ella ja que va en la línia d'intentar animar a la gent a que s'acoste al seu comerç local»**, ha indicat el primer edil, alhora que exposava que els saguntins i les saguntines tenen a la seua disposició **«negocis suficients com per a poder comprar pràcticament tot el que es necessita a l'entorn de la seua casa»**.

Durant tot este mes la ciutadania podrà comprar en els comerços i a la conclusió del període se sortejaran un total de nou premis que consistiran en bons per a gastar en els establiments adherits a la promoció, dels quals sis tindran un valor de 500 euros i els tres restants seran de 1.000 euros; en total, 6.000 euros en premis. **«Comprar en el comerç local té premi»**, ha recordat Moreno animant a les persones a acudir als locals i participar.

El nom de les persones guanyadores es coneixerà en el sorteig públic i obert que tindrà lloc el dia 21 d'octubre les 19.00 hores en el Saló d'Actes del Centre Cultural Mario Monreal. Posteriorment es realitzarà un altre acte de lliurament dels xecs el dia 26. Per a optar a algun dels premis caldrà emplenar els cupons que s'entregaran en els establiments adscrits a la promoció per haver comprat o consumit. Cal puntualitzar que no hi ha una quantia mínima de compra, pel que qualsevol transacció permet entrar en el sorteig.

La regidora de Comerç i Mercats, Ana María Quesada, ha destacat l'elevat índex de participació i el bon ritme d'inscripció de comerços en esta edició, amb més de 500 establiments de tot el municipi adherits. **«És una bona xifra, tenint en compte la situació en la qual ens trobem ara»**, ha manifestat, al mateix temps que posava en valor l'àmplia varietat de comerços i establiments que estan a l'abast de la ciutadania per a la seua participació en esta iniciativa.

Segons ha explicat la delegada, en estos locals comercials la clientela podrà trobar material promocional, informatiu i identificatiu de la campanya que proporcionarà gratuïtament l'Ajuntament, com els bitllets per a emplenar després de consumir o comprar, les urnes de cartró per a depositar-los una vegada emplenats, o el distintiu identificador de comerç adscrit en cartells i adhesius situats a les portes, aparadors i punts visibles, així com els fulls de mà i bosses de compra promocionals amb la imatge de la campanya.

La iniciativa, que ja està activa, i en la qual la ciutadania saguntina podrà participar amb les seues compres i consumicions fins el pròxim dia 13 d'octubre, coincideix enguany en dates amb la de la Targeta Activa, que es prolongarà un temps més, fins al 30 d'octubre.

Darío Moreno ha posat l'accent en un altre dels valors extra aparellats a les compres en els comerços de la ciutat, tant a nivell de mobilitat sostenible i seguretat als carrers com de connexió social i afectiva, entre altres. **«Tot això està íntimament lligat al comerç local i es genera un vincle diferent»**, ha puntualitzat l'alcalde.

**Concurs de cartells i eslògans**

Per a esta ocasió es va convocar novament el concurs d'eslògans i de disseny del cartell, en el qual van poder participar, amb un màxim de dues propostes per categoria, persones majors d'edat i també l'alumnat major de 16 anys dels instituts Clot del Moro i Jorge Juan, que van ser convidats a concórrer per les seues branques artística i de comerç i màrqueting respectivament.

La proposta guanyadora del concurs va resultar ser la presentada per Ramón Roselló, amb un disseny l'eslògan del qual és _Compra cor!_ i que dona continuïtat a la línia visual seguida pel Departament en les seues diferents campanyes de suport al comerç local llançades al llarg del present exercici. Així, la creació de Roselló, guardonada amb un premi econòmic de 500 euros, és a més la imatge d'esta edició.

Ana María Quesada ha destacat l'alt índex de participació en el certamen per a la cerca de cartell i eslògan, amb la concurrència de 16 obres **«de molt bona qualitat»**, segons ha explicat. **«Ens va saber greu que alguns dels cartells no foren guanyadors també perquè la veritat és que estaven molt bé»**, ha expressat la edil.

La regidora de Comerç i Mercats ha subratllat l'al·lusió a **«la proximitat del comerç local»** que fa Roselló en la seua proposta. **«La seua idea de cartell segueix eixa línia del cor que ha estat present en cadascuna de les campanyes que hem llançat enguany»**, ha remarcat.

**Pressupost de la campanya**

El cost de la campanya ha ascendit a un total de 13.700 euros, dels quals 500 han sigut destinats a dotar el premi al millor disseny del cartell i eslògan; 2.400 a la fabricació del material promocional; 4.800 a la impressió de cartelleria, fulls de mà, bitllets, etcètera; 3.000 a publicitat en mitjans locals i 6.000 per al sorteig dels nou premis d'entre 500 i 1.000 euros entre la clientela dels comerços.​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-llanca-una-nova-edicio-de-la-campanya-de-dinamitzacio-amb-sortejos-i-premis-per-a-qui-compre-en-el-comerc-local/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-llanca-una-nova-edicio-de-la-campanya-de-dinamitzacio-amb-sortejos-i-premis-per-a-qui-compre-en-el-comerc-local/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-llanca-una-nova-edicio-de-la-campanya-de-dinamitzacio-amb-sortejos-i-premis-per-a-qui-compre-en-el-comerc-local/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-llanca-una-nova-edicio-de-la-campanya-de-dinamitzacio-amb-sortejos-i-premis-per-a-qui-compre-en-el-comerc-local/)